送虞城劉明府謁魏郡苗太守
作者：高適
朝代：唐

paragraphs: 天官蒼生望，出入承明廬。
肅肅領舊藩，皇皇降璽書。
茂宰多感激，良將復吹噓。
永懷一言合，誰謂千里疎。
對酒忽命駕，茲情何起予。
炎天晝如火，極目無行車。
長路出雷澤，浮雲歸孟諸。
魏郡十萬家，歌鐘喧里閭。
傳道賢君至，閉關常晏如。
君將挹高論，定是問樵漁。
今日逢明聖，吾爲陶隱居。